CELEX: 52014PC0678
Language: mt
Date: 2014-10-27
Title: Proposta għal DEĊIŻJONI TAL-KUNSILL li tistabbilixxi l-pożizzjoni li għandha tittieħed mill-Unjoni fi ħdan il-Kumitat Amministrattiv tal-Kummissjoni Ekonomika tan-Nazzjonijiet Uniti għall-Ewropa fir-rigward tal-abbozz ta' Regolament ġdid dwar il-vetturi li jaħdmu bl-idroġenu u biċ-ċelluli tal-fjuwil

|
			
		
		
		52014PC0678
		
			Proposta għal DEĊIŻJONI TAL-KUNSILL li tistabbilixxi l-pożizzjoni li għandha tittieħed mill-Unjoni fi ħdan il-Kumitat Amministrattiv tal-Kummissjoni Ekonomika tan-Nazzjonijiet Uniti għall-Ewropa fir-rigward tal-abbozz ta' Regolament ġdid dwar il-vetturi li jaħdmu bl-idroġenu u biċ-ċelluli tal-fjuwil /* COM/2014/0678 final - 2014/0313 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
·                        
Ir-raġunijiet u l-għanijiet
tal-proposta
Fil-livell internazzjonali, il-Kummissjoni
Ekonomika għall-Ewropa tan-Nazzjonijiet Uniti (NU/KEE) tiżviluppa
rekwiżiti armonizzati, li huma maħsubin biex ineħħu
l-ostakoli tekniċi fil-kummerċ tal-vetturi bil-mutur u s-sistemi
użati fuq it-tali vetturi bil-mutur bejn il-Partijiet Kontraenti
għall-"Ftehim Rivedut tal-1958"[1]
u biex jiżguraw li vetturi u sistemi bħal dawn joffru livell
għoli ta' sikurezza u ħarsien ambjentali.
Dan l-aħħar n-NU/KEE ffinalizzat
abbozz għal Regolament dwar dispożizzjonijiet uniformi dwar
l-approvazzjoni tal-vetturi bil-mutur u l-komponenti tagħhom fir-rigward
tar-rendiment relatat mas-sikurezza ta’ vetturi li jaħdmu bl-idroġenu[2]. L-għan ta’ dan
l-abbozz ta’ Regolament huwa li jistabbilixxi livell għoli ta’ sikurezza
għas-sistemi ta’ ħżin tal-idroġenu kompressat, sistemi
tal-fjuwil tal-vetturi u l-komponenti speċifiċi tagħhom.
Id-dispożizzjonijiet stabbiliti tar-Regolament Tekniku Globali Nru 13 dwar
is-sigurtà tal-idroġenu, kif adottat permezz tad-Deċiżjoni
tal-Kunsill 10157/13[3],
huma effettivament trasposti fl-abbozz ta’ Regolament tan-NU/KEE l-ġdid.
Il-proposta preżenti għandha
l-għan li tiddefinixxi l-pożizzjoni tal-Unjoni rigward l-abbozz
tar-Regolament tan-NU/KEE dwar is-Sikurezza tal-Idroġenu u konsegwentement
tipprevedi li l-Unjoni, irrappreżentata mill-Kummissjoni, tivvota favur
dan l-abbozz.
Fil-livell tal-UE, il-punt 62 tal-Parti I
tal-Anness IV tad-Direttiva 2007/46/KE tal-Parlament Ewropew u tal-Kunsill[4] jipprovdi
għall-applikazzjoni tar- Regolament (KE) Nru 79/2009 tal-Parlament
Ewropew u tal-Kunsill[5]
dwar is-sikurezza tal-idroġenu. Fi stadju ulterjuri, għandhom
jittieħdu miżuri biex jippermettu għal abbozz tar-Regolament tan-NU/KEE
dwar is-Sikurezza tal-Idroġenu li għandu jiġi applikat fi
ħdan l-Unjoni Ewropea għall-approvazzjoni tat-tip ta' vetturi
mgħammra b'tali sistemi bħala ekwivalenti għar-Regolament
attwali tal-UE.
·                        
Kuntest Ġenerali
Ir-Regolament (KE) Nru 79/2009 tal-Parlament
Ewropew u tal-Kunsill jistabbilixxi regoli dettaljati għall-approvazzjoni
tat-tip ta’ vetturi li jieħdu fjuwil tal-idroġenu u l-komponenti
tagħhom. Issa huwa previst li l-Unjoni tivvota favur l-abbozz il-ġdid
tar-Regolament tan-NU/KEE dwar is-Sikurezza tal-Idroġenu biex ikun hemm
rekwiżiti armonizzati komuni fil-livell internazzjonali, u dan se
jiffaċilita l-kummerċ internazzjonali. Dan ser jippermetti li
l-manifatturi u d-distributuri tal-vetturi Ewropej isegwu sett wieħed ta’
rekwiżiti li jkunu rikonoxxuti mad-dinja kollha, jiġifieri
fit-territorji rispettivi tal-Partijiet Kontraenti għall-“Ftehim Rivedut
tal-1958”, sabiex titħeġġeġ l-applikazzjoni dinjija ta’ din
it-teknoloġija favur l-ambjent, billi jitnaqqas il-piż tal-industrija
tal-ittestjar u ċ-ċertifikazzjoni doppji skont
leġiżlazzjoni nazzjonali jew reġjonali differenti relatata ma’
vetturi li jaħdmu bl-idroġenu.
·                        
Id-dispożizzjonijiet eżistenti
fil-qasam tal-proposta
Ir-Regolament (KE) Nru 79/2009
tal-Parlament Ewropew u tal-Kunsill dwar l-approvazzjoni tat-tip ta’ vetturi
motorizzati li jaħdmu bl-idroġenu.
Ir-Regolament tal-Kummissjoni (UE) Nru
406/2010 tas-26 ta’ April 2010 li jimplimenta r-Regolament (KE) Nru 79/2009
tal-Parlament Ewropew u tal-Kunsill dwar l-approvazzjoni tat-tip ta’ vetturi
motorizzati li jaħdmu bl-idroġenu[6].
·                        
Konsistenza mal-bqija tal-politiki u
l-għanijiet tal-Unjoni
Il-proposta hija konformi mal-għanijiet
tad-Direttiva ta’ Qafas dwar l-approvazzjoni ta’ vetturi bil-mutur u t-trejlers
tagħhom, u ta’ sistemi, komponenti u unitajiet tekniċi separati
maħsuba għal tali vetturi, kif ukoll l-għanijiet tar- Regolament
(KE) Nru 79/2009 dwar l-approvazzjoni tat-tip ta’ vetturi motorizzati li
jaħdmu bl-idroġenu. Il-proposta, għalhekk, hija konsistenti
mal-għan tal-UE li tipprevedi livell għoli ta’ sikurezza fit-toroq
fir-rigward tal-vetturi bil-mutur.
2.           IR-RIŻULTATI
TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET
TAL-IMPATT
 ·                         Il-konsultazzjoni mal-partijiet interessati 
 Hi u tiżviluppa l-proposta, il-Kummissjoni Ewropea kkonsultat mal-partijiet interessati. Kien hemm konsultazzjoni ġenerali permezz tal-grupp ta' ħidma informali tan-NU/KEE dwar is-Sikurezza tal-Idroġenu fi ħdan il-Grupp ta' Ħidma dwar is-Sikurezza Passiva (GRSP) kif ukoll dwar it-tixrid tal-informazzjoni u diskussjonijiet sussegwenti fil-qafas tal-Kumitat Tekniku – Vetturi bil-Mutur matul l-iżvilupp tar-Regolament Tekniku Globali dwar is-Sikurezza tal-Idroġenu u l-abbozz sussegwenti tar-Regolament tan-NU/KEE l-ġdid imsejjes fuq ir-Regolament Tekniku Globali. ·                         Valutazzjoni tal-impatt Il-Kummissjoni Ewropea wettqet valutazzjoni tal-impatt fuq ir-Regolament (KE) Nru 79/2009 li jinkludi s-Sikurezza tal-Idroġenu. Id-dispożizzjonijiet kif proposti skont n-NU/KEE huma kumplimentari, iżda ġew ukoll analizzati permezz ta’ studju tal-Kummissjoni Ewropea dwar il-Vetturi li Jaħdmu bl-Idroġenu: Paragun tal-Leġiżlazzjoni Ewropea u l-Abbozz ta’ Regolament Tekniku Globali tan-NU/KEE (Kuntratt Speċifiku Nru SI2.575155) taħt Kuntratti ta' qafas multipli għall-provvista ta’ servizzi ta’ konsulenza fis-settur tal-karozzi (ENTR/2009/030). 
3.           ELEMENTI LEGALI TAL-PROPOSTA
·                        
Sommarju tal-azzjoni proposta
Il-proposta tiddefinixxi l-pożizzjoni
tal-Unjoni fil-votazzjoni tal-abbozz ta’ Regolament tan-NU/KEE l-ġdid dwar
l-approvazzjoni tal-vetturi bil-mutur u l-komponenti tagħhom fir-rigward
r-rendiment relatat mas-sikurezza ta’ vetturi li jaħdmu bl-idroġenu.
·                        
Bażi legali
Il-bażi legali għal din il-proposta
huwa l-Artikolu 114, flimkien mal-Artikolu 218(9) tat-Trattat dwar
il-Funzjonament tal-Unjoni Ewropea.
·                        
Prinċipju ta’ sussidjarjetà
Ir-rekwiżiti għas-sikurezza
tal-idroġenu tal-vetturi bil-mutur huma diġà armonizzati fil-livell
tal-Unjoni. Id-dispożizzjonijiet il-ġodda se jkunu ta’ natura
kumplimentarja. Il-votazzjoni favur l-istrumenti internazzjonali bħalma
huma abbozzi tar-regolamenti tan-NU/KEE, u l-inkorporazzjoni tagħhom
fis-sistema tal-Unjoni għall-approvazzjoni tat-tip tas-sistemi użati
fil-vetturi bil-mutur tista' ssir biss mill-Unjoni. Dan mhux biss jevita
l-frammentazzjoni tas-Suq Intern, iżda wkoll jassigura livell ta'
standards ugwali dwar is-saħħa u s-sikurezza madwar l-Unjoni kollha.
Joffri wkoll vantaġġi ta' ekonomiji ta' skala: il-prodotti
jistgħu jsiru għas-suq Ewropew kollu u anki għas-suq
internazzjonali, minflok ma jsirulhom aġġustamenti biex jiksbu
l-approvazzjoni tat-tip nazzjonali għal kull Stat Membru.
Il-proposta b’hekk hija konformi
mal-prinċipju tas-sussidjarjetà.
·                        
Prinċipju ta’ proporzjonalità
Il-proposta tikkonforma mal-prinċipju
tal-proporzjonalità għaliex ma tmurx lil hinn minn dak li huwa
meħtieġ biex tilħaq l-għanijiet li tiżgura
t-tħaddim tajjeb tas-Suq Intern filwaqt li fl-istess ħin ikun hemm
livell għoli ta’ sikurezza u ħarsien pubbliku.
·                        
Għażla tal-istrumenti
L-użu ta’ Deċiżjoni tal-Kunsill
huwa meħtieġ skont l-Artikolu 218(9) tat-TFUE sabiex tiġi
stabbilita l-pożizzjoni li għandha tiġi adottata f’isem l-Unjoni
f’korp stabbilit permezz ta' ftehim internazzjonali.
4.           IMPLIKAZZJONI BAĠITARJA
Il-proposta ma għandha l-ebda
implikazzjoni għall-baġit tal-Unjoni.
2014/0313 (NLE)
Proposta għal
DEĊIŻJONI TAL-KUNSILL
li tistabbilixxi l-pożizzjoni li
għandha tittieħed mill-Unjoni fi ħdan il-Kumitat Amministrattiv
tal-Kummissjoni Ekonomika tan-Nazzjonijiet Uniti għall-Ewropa fir-rigward
tal-abbozz ta' Regolament ġdid dwar il-vetturi li jaħdmu
bl-idroġenu u biċ-ċelluli tal-fjuwil
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikoli 114 flimkien
mal-Artikolu 218(9) tiegħu,
Wara li kkunsidra l-proposta mill-Kummissjoni
Ewropea,
Billi:
(1)       Permezz
tad-Deċiżjoni tal-Kunsill 97/836/KE[7],
l-Unjoni ssieħbet fil-Ftehim tal-Kummissjoni Ekonomika għall-Ewropa
tan-Nazzjonijiet Uniti (NU/KEE) dwar l-adozzjoni ta' preskrizzjonijiet
tekniċi uniformi għal vetturi bir-roti, tagħmir u partijiet li
jistgħu jintramaw u/jew jintużaw fuq vetturi bir-roti u l-kundizzjonijiet
għar-rikonoxximent reċiproku tal-approvazzjonijiet mogħtija
abbażi ta' dawn il-preskrizzjonijiet ("il-Ftehim tal-1958
Rivedut").
(2)       Ir-rekwiżiti
standardizzati tal-abbozz tar-Regolament tan-NU/KEE dwar dispożizzjonijiet
uniformi li jikkonċernaw l-approvazzjoni ta' vetturi bil-mutur u
l-komponenti tagħhom fir-rigward tar-rendiment konness mas-sikurezza
tal-vetturi li jaħdmu bl-idroġenu[8]
huma intiżi li jneħħu l-ostakli tekniċi fil-kummerċ
tal-vetturi bil-mutur u l-komponenti tagħhom bejn il-Partijiet Kontraenti
għall-Ftehim Rivedut tal-1958 u biex jiżguraw li t-tali vetturi u
komponenti joffru livell għoli ta' sikurezza u protezzjoni.
(3)       Jixraq li tiġi
stabbilita l-pożizzjoni li għandha tiġi adottata f'isem l-Unjoni
fil-Kumitat Amministrattiv tal-Ftehim tal-1958 Rivedut dwar l-adozzjoni ta' dak
l-abbozz tar-Regolament tan-NU/KEE,
ADOTTA DIN ID-DEĊIŻJONI: 
Artikolu Uniku
Il-pożizzjoni li għandha tiġi
adottata f'isem l-Unjoni fi ħdan il-Kumitat Amministrattiv tal-Ftehim
Rivedut tal-1958 għandha tkun li tivvota favur l-abbozz tar-Regolament
il-ġdid tan-NU/KEE dwar dispożizzjonijiet uniformi li
jikkonċernaw l-approvazzjoni ta' vetturi bil-mutur u l-komponenti
tagħhom fir-rigward tar-rendiment konness mas-sikurezza tal-vetturi li jaħdmu
bl-idroġenu, kif jinsabu fid-dokument ECE TRANS/ WP.29/2014/78.
Magħmul fi Brussell,
                                                                       Għall-Kunsill
                                                                       Il-President
[1]               Id-Deċiżjoni tal-Kunsill tas-27 ta' Novembru
1997 bil-ħsieb tal-adeżjoni tal-Komunità Ewropea mal-Ftehim
tal-Kummissjoni Ekonomika tan-Nazzjonijiet Uniti għall-Ewropa li
tikkonċerna l-adozzjoni tal-preskrizzjonijet tekniċi uniformi
għall-vetturi bir-roti, tagħmir u partijiet li jistgħu jkunu
ffittjati ma' u/jew ikunu użati ma' vetturi bir-roti u l-kondizzjonijet
reċiproċi tal-approvazzjonijiet mogħtija fuq il-bażi ta'
dawn il-preskrizzjonijet ("Ftehim Rivedut tal-1958") (ĠU L 346
17.12.1997, p. 78).
[2]               Dokument
tan-NU/KEE ECE TRANS/WP.29/2014/78.
[3]               Id-Deċiżjoni tal-Kunsill 10157/13 tal-11 ta'
Ġunju 2013 dwar il-pożizzjoni li għandha tiġi adottata
f'isem l-Unjoni Ewropea fil-Kumitati rilevanti tal-Kummissjoni Ekonomika
tan-Nazzjonijiet Uniti għall-Ewropa fir-rigward tal-adattament
għall-progress tekniku tar-Regolamenti Nru 13, 13H, 16, 29, 44, 53, 79,
94, 95, 96, 117 u 130, u dwar l-adozzjoni ta’ proposta għal Regolament
Globali Tekniku dwar il-vetturi tal-idroġenu u taċ-ċelloli
tal-fjuwil u l-adattament għall-progress tekniku tar-Regolamenti Globali
Tekniċi Nru 2 u 12 tal-Kummissjoni Ekonomika tan-Nazzjonijiet Uniti
għall-Ewropa
[4]               Direttiva 2007/46/KE tal-Parlament Ewropew u tal-Kunsill
tal-5 ta’ Settembru 2007 li tistabbilixxi kwadru għall-approvazzjoni ta’
vetturi bil-mutur u t-trejlers tagħhom, u ta’ sistemi, komponenti u
unitajiet tekniċi separati maħsuba għal tali vetturi (“Direttiva
ta' Qafas") (ĠU L 263, 9.10.2007, p. 1).
[5]               Ir-Regolament (KE) 79/2009 tal-Parlament Ewropew u
tal-Kunsill tal-14 ta’ Jannar 2009 dwar l-approvazzjoni tat-tip ta’ vetturi
motorizzati li jaħdmu bl-idroġenu u li jemenda
d-Direttiva 2007/46/KE (ĠU L 35, 4.2.2009, p. 32).
[6]               Ir-Regolament tal-Kummissjoni (UE) Nru 406/2010
tas-26 ta’ April 2010 li jimplimenta r-Regolament (KE) Nru 79/2009
tal-Parlament Ewropew u tal-Kunsill dwar l-approvazzjoni tat-tip ta’ vetturi
motorizzati li jaħdmu bl-idroġenu (ĠU L 122, 18.5.2010, p. 1)
[7]               Id-Deċiżjoni tal-Kunsill tas-27 ta' Novembru
1997 bil-ħsieb tal-adeżjoni tal-Komunità Ewropea mal-Ftehim
tal-Kummissjoni Ekonomika tan-Nazzjonijiet Uniti għall-Ewropa li
tikkonċerna l-adozzjoni tal-preskrizzjonijet tekniċi uniformi
għall-vetturi bir-roti, tagħmir u partijiet li jistgħu jkunu
ffittjati u/jew ikunu użati ma' vetturi bir-roti u l-kondizzjonijet
reċiproċi tal-approvazzjonijiet mogħtija fuq il-bażi ta'
dawn il-preskrizzjonijet ("Ftehim Rivedut tal-1958") (ĠU L 346
17.12.1997, p. 78).
[8]               Dokument tan-NU/KEE ECE TRANS/WP.29/2014/78